টানা দু’ টেস্টে হার ভারতের। দেশে ‘গেল গেল’ রব উঠেছে। ইংল্যান্ডের প্রাক্তন ক্রিকেটার জেফ বয়কটও ছেড়ে কথা বললেন না ‘টিম ইন্ডিয়া’কে। ব্রিটিশ সংবাদমাধ্যম ‘টেলিগ্রাফ’-এ লেখা কলামে ভারতীয় দলের প্রবল সমালোচনা করেছেন বয়কট। 

এই বিষয়ে অন্যান্য খবর

ইংল্যান্ডে টানা হার, তৃতীয় টেস্টের আগে সুখবর ভারতের ড্রেসিং রুমে


ভারতের ব্যাটিং অর্ডারে বিরাট কোহলি, চেতেশ্বর পূজারা, অজিঙ্কা রাহানে, লোকেশ রাহুল, মুরলী বিজয়দের মতো ব্যাটসম্যান রয়েছে। তবুও ভারত দাঁড়াতেই পারেনি ইংল্যান্ডের বোলারদের সামনে। ভারতের ব্যাটিং লাইন আপ-কে উড়িয়ে দিয়ে বয়কট লিখেছেন, ‘‘সাদামাটা, দায়িত্বজ্ঞানহীন ও নির্বুদ্ধিতার খুব কাছাকাছি।’’ 
বয়কট আরও লিখেছেন, ‘‘ইংল্যান্ডে ভারত খেলতে এসেছে আত্মতুষ্টি নিয়ে। ভারতীয়রা সাধারণত যেভাবে ব্যাট করে সেভাবে ব্যাটিং করতে পারলেই সব ঠিকঠাক থাকবে বলেই ভেবে নিয়েছিল। ক্রিকেট নিয়ে পরিকল্পনা এবং পরিশ্রম না করলে ক্রিকেট আপনাকে পিছনের দিকে ঠেলেই দেবে। তাই ভারতের বিপর্যয় হওয়াটা খুবই স্বাভাবিক ব্যাপার।’’ 
ভারতীয়দের ব্যাটিং টেকনিকও ঠিক ছিল না। তারও সমালোচনা করেছেন কিংবদন্তি ক্রিকেটার। বয়কট বলেছেন, ‘‘ভারতের ক্রিকেটাররা নিজেদের সঙ্গে সমর্থকদের মাথাও হেঁট করে দিয়েছে। ভারতীয়দের ব্যাটিং ছিল খুব সাদামাটা এবং দায়িত্বজ্ঞানহীন। আউটসুইঙ্গারে নেওয়া ড্রাইভগুলোতেও নির্বুদ্ধিতারই পরিচয় পাওয়া গিয়েছে।’’